**Međunarodni dan ozonskog omotača**

**Što je ozonski omotač?**

Zrak je smjesa plinova. U zraku se nalaze plinovi dušik, kisik, ugljikov dioksid i drugi.   
U višim slojevima atmosfere nalazi se plin **ozon**.   
**Ozonski omotač** sprječava prodor štetnih **UV zraka** te nas štiti od njih. Ozonski omotač omogućuje život na Zemlji.

**Što su** **ozonske rupe?**

Znanstvenici redovito kontroliraju atmosferu, prate sastav zraka te prate stanje ozonskog omotača.   
Na pojedinim dijelovima ozonski omotač je oštećen i propušta UV zrake na Zemlju. Ta oštećenja ozonskog omotača nazivamo **ozonske rupe**. Ozonske rupe prouzročuju plinovi koji se koriste u rashladnim uređajima (hladnjacima, klima uređajima) te potisni plinovi u sprejevima.   
UV zrake koje prođu kroz ozonske rupe oštećuju našu kožu i mogu uzrokovati **rak kože**. Kako bi se spriječilo oštećenje ozonskog omotača moramo smanjiti uporabu štetnih tvari koje ga oštećuju.   
Zemlje koje su svjesne ovog problema potpisale su dokument u kojem su predložene mjere za zaštitu ozonskog omotača. Dokument o zaštiti ozonskog omotača potpisan je **16. rujna** 1987. godine. U znak sjećanja na potpisivanje ovog ugovora, **16. rujan** proglašen je **Međunarodnim danom očuvanja ozonskog omotača.** Hrvatska je također potpisala ovaj ugovor.